CELEX: 32020R0283
Language: bg
Date: 2020-02-18 00:00:00
Title: Регламент (ЕС) 2020/283 на Съвета от 18 февруари 2020 година за изменение на Регламент (ЕС) № 904/2010 по отношение на мерки за засилване на административното сътрудничество с цел борба с измамите с ДДС

2.3.2020   
               
               
                  BG
               
               
                  Официален вестник на Европейския съюз
               
               
                  L 62/1
               
            
         РЕГЛАМЕНТ (ЕС) 2020/283 НА СЪВЕТА
         от 18 февруари 2020 година
         за изменение на Регламент (ЕС) № 904/2010 по отношение на мерки за засилване на административното сътрудничество с цел борба с измамите с ДДС
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 113 от него,
         като взе предвид предложението на Европейската комисия,
         след предаване на проекта на законодателния акт на националните парламенти,
         като взе предвид становището на Европейския парламент (1),
         като взе предвид становището на Европейския икономически и социален комитет (2),
         в съответствие със специална законодателна процедура,
         като има предвид, че:
         
                     (1)
                  
                  
                     В Регламент (ЕС) № 904/2010 на Съвета (3) наред с другото са определени правила за съхранението и обмена на специфична информация по електронен път в областта на данъка върху добавената стойност (ДДС).
                  
               
                     (2)
                  
                  
                     Разрастването на електронната търговия улеснява трансграничните доставки на стоки и услуги до крайните потребители в държавите членки. В този контекст под трансгранична електронна търговия се имат предвид доставки, за които ДДС е дължим в една държава членка, но доставчикът е установен в друга държава членка, в трета територия или в трета държава. Някои стопански субекти, обаче, разположени в дадена държава членка, в трета територия или в трета държава, се възползват от възможностите на електронната търговия и посредством измами и избягване на задълженията си във връзка с ДДС печелят неправомерно пазарно предимство. Когато се прилага принципът на данъчно облагане при местоназначението и предвид това, че потребителите нямат отчетни задължения, държавите членки на потребление се нуждаят от подходящи инструменти, за да откриват и упражняват контрол върху извършващите такива измами стопански субекти. Важно е да се води борба с трансграничните измами с ДДС, предизвикани от измамно поведение на някои стопански субекти в областта на трансграничната електронна търговия.
                  
               
                     (3)
                  
                  
                     Досега сътрудничеството с цел борба с измамите с ДДС обичайно се осъществяваше между данъчните органи на държавите членки („данъчните органи“) и се основаваше на регистрите, водени от стопанските субекти, които участват пряко в облагаемата сделка. Възможно е при трансграничните доставки от стопански субекти за потребители, които са характерни за областта на електронната търговия, тази информация да не е непосредствено на разположение. Поради това данъчните органи имат нужда от нови инструменти, за да могат да се борят ефективно с измамите с ДДС.
                  
               
                     (4)
                  
                  
                     При повечето трансгранични покупки онлайн, направени от потребители в Съюза, плащанията се извършват чрез доставчици на платежни услуги. За да предостави платежни услуги, доставчикът на платежни услуги държи специфична информация с цел идентифициране на получателя на това трансгранично плащане, както и данни за датата, сумата и държавата членка на произход на плащането. Такава информация е необходима на данъчните органи, за да изпълняват основните си задачи — откриване на извършващите измами стопански субекти и определяне на задълженията по ДДС — във връзка с трансграничните доставки от стопански субекти за потребители. Поради това е необходимо и пропорционално информацията относима за ДДС, държана от доставчиците на платежни услуги, да се предоставя на държавите членки, а държавите членки да я съхраняват в техните електронни системи и да я предават на централна електронна система с информация за плащанията с цел разкриване и борба с трансграничните измами с ДДС, по-специално по отношение на доставките от стопански субекти към потребители.
                  
               
                     (5)
                  
                  
                     Предоставянето на държавите членки на инструменти за събиране, съхраняване и предаване на информацията, предоставена от доставчиците на платежни услуги и предоставянето на длъжностните лица за връзка в рамките на Eurofisc на достъп до тази информация, когато е свързана с разследване за предполагаема измама с ДДС или за откриване на измама с ДДС, е необходима и пропорционална мярка за ефективна борба с измамите с ДДС. Тези инструменти са от първостепенно значение, тъй като данъчните органи се нуждаят от тази информация за целите на контрола във връзка с ДДС, за да могат да защитават както публичните приходи, така и спазващите правните норми стопански субекти в държавите членки, което на свой ред представлява защита на заетостта и на гражданите на Съюза.
                  
               
                     (6)
                  
                  
                     Важно е обработването от държавите членки на информация, свързана с плащания, да бъде пропорционално на целта за борба с измамите с ДДС. Ето защо държавите членки следва да не събират, съхраняват или предават информация за потребители или платци и за плащания, които вероятно не са свързани с икономическа дейност.
                  
               
                     (7)
                  
                  
                     За по-ефективната борба с измамите с ДДС следва да бъде създадена централна електронна система с информация за плащанията (CESOP), към която държавите членки да предават информацията за плащанията, която събират и съхраняват на национално равнище. CESOP следва да съхранява, групира и анализира за всеки отделен получател цялата предавана от държавите членки информация за плащания, която е от значение за ДДС. CESOP следва да дава възможност за цялостен обзор на плащанията, които получателите получават от платци, намиращи се в държавите членки, и да предоставя на длъжностните лица за връзка в рамките на Eurofisc резултатите от конкретния анализ на информацията. CESOP следва да може да разпознава многократните записи на едни и същи плащания, например едно и също плащане може да бъде отчетено както от банката, така и от издателя на картата на даден платец, да прочиства информацията, получена от държавите членки, например да премахва дублираща се информация, да поправя грешки в данните, и следва да позволява на длъжностните лица за връзка в рамките на Eurofisc да сверяват информацията за плащания с информацията за ДДС, с която разполагат, да извършват търсения за целите на разследването на предполагаеми измами с ДДС, или да откриват измами с ДДС и да добавят допълнителна информация.
                  
               
                     (8)
                  
                  
                     Данъчното облагане е важна цел от широк обществен интерес за Съюза и за държавите членки и това се признава във връзка с ограниченията, които може да бъдат наложени върху задълженията и правата, предвидени в Регламент (ЕС) 2016/679 на Европейския парламент и на Съвета (4) и Регламент (ЕС) 2018/1725 на Европейския парламент и на Съвета (5). Ограниченията във връзка с правата за защита на данните са необходими поради естеството и обема на информацията, идваща от доставчиците на платежни услуги, и трябва да се основават на конкретните условия, изложени в Директива (ЕС) 2020/284 (6) на Съвета. Тъй като информацията за плащанията е от особено чувствително естество, на всички етапи от обработването ѝ е необходима яснота кой е администраторът или обработващият лични данни в съответствие с регламенти (ЕС) 2016/679 и (ЕС) 2018/1725.
                  
               
                     (9)
                  
                  
                     Поради това е необходимо да се наложат ограничения върху правата на субектите на данни в съответствие с Регламент (ЕС) № 904/2010. В действителност прилагането на правата и задълженията на субектите на данни в тяхната цялост би намалило значително целта за ефективна борба с измамите с ДДС и би създало условия субектите на данни да възпрепятстват текущите анализи и разследвания поради огромния обем информация, изпращана от доставчиците на платежни услуги, и възможния голям брой искания от субекти на данни към държавите членки, Комисията, или и двете. Това би намалило възможностите на данъчните органи да преследват целта на настоящия регламент, тъй като търсенията, анализите, разследванията и процедурите, извършвани в съответствие с настоящия регламент, биха били изложени на риск. Следователно ограниченията на правата на субектите на данни следва да се прилагат при обработването на информация в съответствие с настоящия регламент. Целта за борбата с измамите с ДДС не може да бъде постигната с други, по-малко ограничителни мерки със същата ефективност.
                  
               
                     (10)
                  
                  
                     Само длъжностните лица за връзка в рамките на Eurofisc следва да имат достъп до съхраняваната в CESOP информация за плащанията, и то единствено за целите на борбата с измамите с ДДС. Тази информация може да се използва, в допълнение към определянето на ДДС, и за определянето на други налози, мита и данъци, установени с Регламент (ЕС) № 904/2010. Тази информация не следва да се използва за други цели, например търговски.
                  
               
                     (11)
                  
                  
                     При обработването на информацията за плащанията в съответствие с настоящия регламент, всяка държава членка следва да се ограничава до това, което е пропорционално и необходимо за целите на разследването на предполагаеми измами с ДДС или за откриване на измами с ДДС.
                  
               
                     (12)
                  
                  
                     За гарантиране на правата и задълженията по Регламент (ЕС) 2016/679 е важно информацията във връзка с плащанията да не се използва за автоматизирано индивидуално вземане на решения и затова следва винаги да се сверява с друга данъчна информация, намираща се на разположение на данъчните органи.
                  
               
                     (13)
                  
                  
                     За да се подпомагат държавите членки в борбата с данъчните измами и в откриването на лицата, извършващи измамите, е необходимо и пропорционално доставчиците на платежни услуги да пазят записи с информацията относно получателите и плащанията във връзка с платежните услуги, които предоставят, за срок от три календарни години. Това е достатъчен период от време за държавите членки, за да извършат ефективни проверки и да разследват предполагаеми измами с ДДС или да открият измами с ДДС, и също е пропорционален, като се имат предвид огромният обем информация за плащанията и нейната чувствителност, що се отнася до защитата на личните данни.
                  
               
                     (14)
                  
                  
                     За целите на борбата с измамите с ДДС длъжностните лица за връзка в рамките на Eurofisc от всяка държава членка, следва да имат достъп до информацията за плащанията, която се съхранява в CESOP, надлежно упълномощени служители на Комисията следва да имат достъп до информацията само за целите на разработването и поддържането на CESOP. Всички лица с достъп до тази информация са обвързани от правилата за поверителност, установени в Регламент (ЕС) № 904/2010.
                  
               
                     (15)
                  
                  
                     Тъй като внедряването на CESOP ще изисква технологични нововъведения, е необходимо прилагането на настоящия регламент да се отсрочи, за да се даде възможност на държавите членки и на Комисията да разработят тези технологии.
                  
               
                     (16)
                  
                  
                     За да се гарантират еднакви условия за изпълнение на настоящия регламент, на Комисията следва да бъдат предоставени изпълнителни правомощия по отношение на техническите мерки за създаване и поддържане на CESOP, задачите на Комисията във връзка с техническото управление на CESOP, техническите въпроси, необходими за осигуряване на връзката и общата оперативност между националните електронни системи и CESOP, електронните стандартни формуляри за събиране на информация от доставчиците на платежни услуги, информацията и техническите въпроси, свързани с достъпа до информацията на длъжностните лица за връзка в рамките на Eurofisc, практическите ред и условия за идентифициране на длъжностното лице за връзка в рамките на Eurofisc, което ще има достъп до CESOP, процедурите, които Комисията ще въведе, по което и да било време, за да се гарантират подходящите технически и организационни мерки за сигурност за разработването и функционирането на CESOP, ролите и отговорностите на държавите членки и на Комисията, що се отнася до функциите на администратора и обработващия лични данни съгласно Регламенти (ЕС) 2016/679 и (ЕС) 2018/1725 и във връзка с процедурните аспекти по отношение на Eurofisc. Изпълнителните правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета (7).
                  
               
                     (17)
                  
                  
                     Измамите с ДДС са често срещан проблем във всички държави членки. Държавите членки не разполагат с необходимата информация, за да гарантират правилното прилагане на разпоредбите относно ДДС при трансграничната електронна търговия или да се борят с измамите с ДДС при този тип търговия. Доколкото целта на настоящия регламент, а именно борбата с измамите с ДДС, не може да бъде постигната в достатъчна степен от държавите членки в случаите на трансгранична електронна търговия, а поради обхвата и последиците от действието може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в посочения член, настоящият регламент не надхвърля необходимото за постигането на тази цел.
                  
               
                     (18)
                  
                  
                     Настоящият регламент зачита основните права и съблюдава принципите, признати в Хартата на основните права на Европейския съюз, по-специално правото на защита на личните данни. В това отношение настоящият регламент строго ограничава обема на личните данни, които да бъдат предоставяни на разположение на държавите членки. Обработването на информация за плащанията съгласно регламента следва да се извършва единствено за целите на борбата с измамите с ДДС.
                  
               
                     (19)
                  
                  
                     В съответствие с член 42, параграф 1 от Регламент (ЕС) 2018/1725 беше проведена консултация с Европейския надзорен орган по защита на данните, който на 14 март 2019 г. представи становище (8).
                  
               
                     (20)
                  
                  
                     Поради това Регламент (ЕС) № 904/2010 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент (ЕС) № 904/2010 се изменя, както следва:
            
                        1)
                     
                     
                        В член 2 се добавят следните букви:
                        
                                    „т)
                                 
                                 
                                    „доставчик на платежни услуги“ означава всяка от категориите доставчици на платежни услуги, посочени в член 1, параграф 1, букви а)—г) от Директива (ЕС) 2015/2366 на Европейския парламент и на Съвета (*1), или физическо или юридическо лице, което се ползва от освобождаване по член 32 от посочената директива;
                                 
                              
                                    у)
                                 
                                 
                                    „плащане“, с изключение на предвиденото в член 3 от Директива (ЕС) 2015/2366, означава „платежна операция“, съгласно определението в член 4, точка 5) от посочената директива или „наличен паричен превод“, съгласно определението в член 4, точка 22) от посочената директива;
                                 
                              
                                    ф)
                                 
                                 
                                    „платец“ означава „платец“ съгласно определението в член 4, точка 8) от Директива (ЕС) 2015/2366;
                                 
                              
                                    х)
                                 
                                 
                                    „получател“ означава „получател“ съгласно определението в член 4, точка 9) от Директива (ЕС) 2015/2366.
                                 
                              
                           (*1)  Директива (ЕС) 2015/2366 на Европейския парламент и на Съвета от 25 ноември 2015 г. за платежните услуги във вътрешния пазар, за изменение на директиви 2002/65/ЕО, 2009/110/ЕО и 2013/36/ЕС и Регламент (ЕС) № 1093/2010 и за отмяна на Директива 2007/64/ЕО (ОВ L 337, 23.12.2015 г., стр. 35).“"
                        
                     
                  
                        2)
                     
                     
                        Глава V се изменя, както следва:
                        
                                    а)
                                 
                                 
                                    заглавието на глава V се заменя със следното:
                                    „СЪБИРАНЕ, СЪХРАНЕНИЕ И ОБМЕН НА СПЕЦИФИЧНА ИНФОРМАЦИЯ“;
                                 
                              
                                    б)
                                 
                                 
                                    преди член 17 се вмъква следното заглавие:
                                    „РАЗДЕЛ 1
                                    
                                    
                                       
                                          Автоматизиран достъп до специфична информация, съхранявана в националните електронни системи“;
                                       
                                    
                                 
                              
                                    в)
                                 
                                 
                                    след член 24 се вмъква следният раздел:
                                    „РАЗДЕЛ 2
                                    
                                    
                                       
                                          Централна електронна система с информация за плащания
                                       
                                    
                                    
                                       Член 24а
                                       Комисията разработва, поддържа, извършва поддръжка на интернет пространството и технически управлява централна електронна система с информация за плащания (CESOP) за целите на разследванията на предполагаеми измами с ДДС или за откриване на измами с ДДС.
                                    
                                    
                                       Член 24б
                                       
                                          1.   Всяка държава членка събира информацията за получателите и плащанията, посочена в член 243б от Директива 2006/112/ЕО.
                                          Всяка държава членка събира информацията по първа алинея от доставчиците на платежни услуги:
                                          
                                                      а)
                                                   
                                                   
                                                      не по-късно от последния ден на месеца след изтичането на календарното тримесечие, за което се отнася информацията;
                                                   
                                                
                                                      б)
                                                   
                                                   
                                                      посредством стандартен електронен формуляр.
                                                   
                                                
                                       
                                          2.   Всяка държава членка може да съхранява информацията, събрана в съответствие с параграф 1, в национална електронна система.
                                       
                                       
                                          3.   Централното звено за връзка или отделите за връзка, или компетентните длъжностни лица, определени от компетентния орган на всяка държава членка, предават в CESOP информацията, събрана в съответствие с параграф 1, не по-късно от десетия ден на втория месец след изтичането на календарното тримесечие, за което се отнася информацията.
                                       
                                    
                                    
                                       Член 24в
                                       
                                          1.   CESOP разполага със следните функционалности по отношение на информацията, предавана в съответствие с член 24б, параграф 3:
                                          
                                                      а)
                                                   
                                                   
                                                      съхраняване на информацията;
                                                   
                                                
                                                      б)
                                                   
                                                   
                                                      групиране на информацията за всеки отделен получател;
                                                   
                                                
                                                      в)
                                                   
                                                   
                                                      анализиране на съхраняваната информация, както и на относимата целева информация, съобщена или събрана съгласно настоящия регламент;
                                                   
                                                
                                                      г)
                                                   
                                                   
                                                      даване на достъп до информацията, посочена в букви а), б) и в) от настоящия параграф на длъжностните лица за връзка в рамките на Eurofisc, както е посочено в член 36, параграф 1.
                                                   
                                                
                                       
                                          2.   CESOP съхранява информацията, посочена в параграф 1 за максимален срок от пет години, считано от края на годината, през която информацията е била предадена.
                                       
                                    
                                    
                                       Член 24г
                                       Достъп до CESOP се предоставя единствено на длъжностни лица за връзка в рамките на Eurofisc, посочени в член 36, параграф 1, които притежават личен потребителски идентификатор за CESOP, когато този достъп е във връзка с разследване на предполагаеми измами с ДДС или за откриване на измами с ДДС.
                                    
                                    
                                       Член 24д
                                       Комисията приема чрез актове за изпълнение следното:
                                       
                                                   а)
                                                
                                                
                                                   техническите мерки за създаване и поддържане на CESOP;
                                                
                                             
                                                   б)
                                                
                                                
                                                   задачите на Комисията във връзка с техническото управление на CESOP;
                                                
                                             
                                                   в)
                                                
                                                
                                                   техническите въпроси, свързани с инфраструктурата и инструментите, необходими за осигуряване на връзката и общата оперативност между националните електронни системи, посочени в член 24б, и CESOP;
                                                
                                             
                                                   г)
                                                
                                                
                                                   електронните стандартни формуляри, посочени в член 24б, параграф 1, втора алинея, буква б);
                                                
                                             
                                                   д)
                                                
                                                
                                                   технически и други въпроси, свързани с достъпа до информацията, посочен в член 24в, параграф 1, буква г);
                                                
                                             
                                                   е)
                                                
                                                
                                                   практическите ред и условия за идентифициране на длъжностното лице за връзка в рамките на Eurofisc, както е посочено в член 36, параграф 1, което ще има достъп до CESOP в съответствие с член 24 г;
                                                
                                             
                                                   ж)
                                                
                                                
                                                   процедурите, които Комисията трябва да използва по всяко време, за да се гарантира, че подходящите технически и организационни мерки за сигурност за разработването и функционирането на CESOP са приложени;
                                                
                                             
                                                   з)
                                                
                                                
                                                   ролите и отговорностите на държавите членки и на Комисията, що се отнася до функциите на администратора и обработващия лични данни съгласно Регламент (ЕС) 2016/679 на Европейския парламент и на Съвета (*2) и Регламент (ЕС) 2018/1725 на Европейския парламент и на Съвета (*3).
                                                
                                             Тези актове за изпълнение се приемат в съответствие с процедурата по разглеждане, посочена в член 58, параграф 2.
                                    
                                    
                                       Член 24е
                                       
                                          1.   Разходите за създаването, експлоатацията и поддържането на CESOP се поемат от общия бюджет на Съюза. Те включват разходите за защитената връзка между CESOP и националните електронни системи, посочени в член 24б, параграф 2, както и тези за услугите, необходими за изпълняване на функционалностите, изброени в член 24в, параграф 1.
                                       
                                       
                                          2.   Всяка държава членка поема разходите и отговаря за всички необходими разработки на своята национална електронна система, посочена в член 24б, параграф 2.“
                                       
                                    
                                    
                                       (*2)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1)."
                        
                                    
                                       (*3)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39)."
                        
                                 
                              
                  
                        3)
                     
                     
                        Член 37 се заменя със следното:
                        
                           „Член 37
                           
                              1.   Председателят на Eurofisc представя годишен доклад относно дейността на всички работни области пред Комитета, посочен в член 58, параграф 1. В годишния доклад се съдържа най-малкото:
                              
                                          а)
                                       
                                       
                                          общият брой случаи на осъществен достъп до CESOP;
                                       
                                    
                                          б)
                                       
                                       
                                          оперативните резултати въз основа на достъпната и обработена съгласно член 24 г информация, установени от длъжностните лица за връзка в рамките на Eurofisc;
                                       
                                    
                                          в)
                                       
                                       
                                          оценка на качеството на обработените в CESOP данни.
                                       
                                    
                           
                              2.   Комисията определя чрез актове за изпълнение процедурните ред и условия във връзка с работата на Eurofisc. Тези актове за изпълнение се приемат в съответствие с процедурата по разглеждане, посочена в член 58, параграф 2.“
                           
                        
                     
                  
                        4)
                     
                     
                        В член 55 се вмъква следният параграф:
                        
                           „1а.   Информацията, посочена в глава V, раздел 2, се използва за целите, посочени в параграф 1, и ако е била сверена с друга данъчна информация, намираща се на разположение на компетентните органи на държавите членки.“
                        
                     
                  
         
            Член 2
            Настоящият регламент влиза в сила на двадесетия ден след публикуването му в Официален вестник на Европейския съюз.
            
            Той се прилага от 1 януари 2024 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 18 февруари 2020 година.
            
               
                  За Съвета
               
               
                  Председател
               
               Z. MARIĆ
            
         
         
            (1)  Становище от 17 декември 2019 г. (все още непубликувано в Официален вестник).
         
            (2)  ОВ C 240, 16.7.2019 г., стp. 29.
         
            (3)  Регламент (ЕС) № 904/2010 на Съвета от 7 октомври 2010 г. относно административното сътрудничество и борбата с измамите в областта на данъка върху добавената стойност (ОВ L 268, 12.10.2010 г., стр. 1).
         
            (4)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1).
         
            (5)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).
         
            (6)  Директива (ЕС) 2020/284 от 18 февруари 2020 г. за изменение на Директива 2006/112/ЕО по отношение на въвеждането на определени изисквания за доставчиците на платежни услуги (вж. страница 7 от настоящия брой на Официален вестник).
         
            (7)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите-членки върху упражняването на изпълнителните правомощия от страна на Комисията (OВ L 55, 28.2.2011 г., стp. 13).
         
            (8)  ОВ C 140, 16.4.2019 г., стр. 4.